2. ลักษณะการประกอบธุรกิจ

บริษัทประกอบธุรกิจด้านพัฒนาอสังหาริมทรัพย์ ซึ่งมีลักษณะการดำเนินงานดังนี้

1.  การพัฒนาอสังหาริมทรัพย์เพื่อขาย ซึ่งรวมถึงการเข้าซื้อหรือร่วมลงทุนในบริษัทอื่น เช่น
    การจัดสรรที่ดินเปล่า บ้านเดี่ยว ทาวน์เฮ้าส์ อาคารชุดพักอาศัย และอาคารสำนักงาน
    ตลอดจนอาคารพาณิชย์ และการรับจ้างสร้างบ้านบนที่ดินของลูกค้า

2.  การพัฒนาอสังหาริมทรัพย์เพื่อให้เช่า

3.  การบริหารโครงการเพื่อให้โครงการดำเนินไปโดยถูกต้องตามกฎหมายและตามแผนงาน
    หรือเพื่อรักษาสภาพโครงการให้สมบูรณ์ สวยงาม และมีประสิทธิภาพในการใช้สอย

ทั้งนี้ บริษัท มีนโยบายสำคัญที่จะพัฒนาโครงการแต่ละโครงการของบริษัทดังนี้

1.  เน้นคุณภาพของโครงการในทุกๆ ด้าน เช่น เฟ้นหาวัสดุที่เหมาะสมสำหรับแต่ละโครงการ
    และเน้นคุณภาพที่ได้มาตรฐานในการก่อสร้าง
    รวมถึงการบริหารการจัดการโครงการหลังจากที่ส่งมอบให้ลูกค้าแล้ว
    และการบริหารด้านความปลอดภัยในโครงการ

2.  เน้นด้านการออกแบบ ด้านสถาปัตยกรรม เพื่อประโยชน์ในการใช้สอยและความสวยงาม

3.  เน้นในเรื่องของทำเลที่ตั้งของโครงการ ซึ่งจะต้องเป็นทำเลที่ดี

4.  ให้ความสำคัญด้านสิ่งแวดล้อม และความสวยงามตามธรรมชาติ

5.  กำหนดราคาขายอย่างสมเหตุสมผล เพื่อสร้างความเชื่อมั่นในสินค้าของบริษัทต่อลูกค้า

    1.  ความเป็นมา

-   บริษัทก่อตั้งโดย นาง จุไรรัตน์ อีโบโนเธริ์น ซึ่งเป็นผู้ถือหุ้นใหญ่ของบริษัท
    จดทะเบียนเป็นบริษัทจำกัดครั้งแรกในนาม “บริษัท ปิอาซ่าการ์เม้น จำกัด” เมื่อปี 2530
    โดยมีวัตถุประสงค์เริ่มแรก เพื่อทำการผลิตและจำหน่ายเสื้อผ้าสำเร็จรูป
    แต่ยังไม่ได้เริ่มดำเนินการผู้เริ่มก่อตั้งบริษัทได้เสนอให้เปลี่ยนแปลงวัตถุประสงค์ของการจัดตั้งบริษัทใหม่เป็นเพื่อการลงทุน
    และพัฒนาอสังหาริมทรัพย์เพื่อให้เช่าและจำหน่าย เนื่องจากนาง จุไรรัตน์ อีโบโนเธริ์น
    มีประสบการณ์ในการบริหารโครงการมาแล้วหลายโครงการ

-   ต่อมาได้จดทะเบียนเปลี่ยนชื่อเป็น “บริษัท ไรมอน พร็อพเพอร์ตี้ ดีเวลลอปเม้นท์ จำกัด”
    หลังจากประสบความสำเร็จในการก่อสร้างและขายโครงการอาคารพาณิชย์
    และได้จดทะเบียนเปลี่ยนชื่ออีกครั้งเป็น “บริษัท ไรมอน แลนด์ จำกัด” ในปี 2533
    โดยโครงสร้างการถือหุ้นยังมีผู้ถือหุ้นหลักเช่นเดิม

-   บริษัทได้เข้าลงทุนในโครงการพัฒนาอสังหาริมทรัพย์ต่างๆ
    และได้เข้าร่วมลงทุนในบริษัทหลายแห่งเพื่อให้ได้เป็นเจ้าของที่ดินที่มีศักยภาพ
    และเพื่อขยายธุรกิจ จนกระทั่งในปี 2536 บริษัทได้แปลงสภาพเป็นบริษัท “มหาชน”
    และเสนอขายหุ้นสามัญเพิ่มทุนต่อประชาชนทั่วไปจำนวน 5,500,000 หุ้น ในราคาหุ้นละ 54
    บาท (มูลค่าที่ตราไว้หุ้นละ 10 บาท) และรับอนุญาตจากตลาดหลักทรัพย์แห่งประเทศไทย
    ให้เป็นบริษัทจดทะเบียนในตลาดหลักทรัพย์แห่งประเทศไทย
    โดยได้รับอนุญาตให้นำหุ้นของบริษัทเข้าทำการซื้อขายในตลาดหลักทรัพย์แห่งประเทศไทย

-   ในปี 2538 บริษัทได้ออกหุ้นกู้ประเภทไม่มีหลักประกันจำนวน 1,220,000 หน่วย หรือ 1,220
    ล้านบาท มูลค่าที่ตราไว้ต่อหน่วย 1,000 บาท อายุ 3 ปี อัตราดอกเบี้ยร้อยละ 5 ต่อปี
    โดยเสนอขายแก่ผู้ลงทุน 17 ประเภทตามข้อ 9 (2)
    ของประกาศคณะกรรมการกำกับหลักทรัพย์และตลาดหลักทรัพย์
    เรื่องหลักเกณฑ์เงื่อนไขและวิธีการขออนุญาต และการอนุญาตให้เสนอขายหุ้นกู้ที่ออกใหม่

-   ในปี 2540 ถึง ปี 2542 บริษัทประสบปัญหาทางการเงิน
    จึงได้เข้าเจรจากับเจ้าหนี้ผ่านโครงการคณะกรรมการปรับปรุงโครงสร้างหนี้ (CDRAC)
    จนในที่สุดเมื่อเดือนตุลาคม 2543 บริษัทได้ยื่นขอฟื้นฟูกิจการต่อศาลล้มละลายกลาง

-   เดือนพฤศจิกายน 2543 ศาลล้มละลายกลางมีคำสั่งให้ฟื้นฟูกิจการของ บริษัท ไรมอน แลนด์
    จำกัด (มหาชน) โดยตั้งให้ บริษัท ไรมอน แลนด์ แพลนเนอร์ จำกัด เป็นผู้ทำแผน
    และได้มีคำสั่งเห็นชอบด้วยแผนฟื้นฟูกิจการของบริษัท เมื่อเดือนพฤศจิกายน 2544

-   เดือนกุมภาพันธ์ 2545 ถึง เดือนมีนาคม 2546
    บริษัทได้ดำเนินการตามแผนฟื้นฟูกิจการจนเสร็จสมบูรณ์ ซึ่งประกอบด้วย การลดทุน,
    การเพิ่มทุนเพื่อการแปลงหนี้เป็นทุนและเพื่อเสนอขายแก่นักลงทุนใหม่
    โดยมีกลุ่มนักลงทุนใหม่นำโดย บริษัทหลักทรัพย์ ซีมิโก้ จำกัด (มหาชน)
    เข้าซื้อหุ้นเพิ่มทุนตามแผนฟื้นฟูกิจการ และกลายเป็นผู้ถือหุ้นรายใหญ่รายใหม่,
    การแตกหุ้นสามัญจากมูลค่าที่ตราไว้หุ้นละ 10 บาท เป็นมูลค่าที่ตราไว้หุ้นละ 5 บาท,
    การออกใบสำคัญแสดงสิทธิจำนวนทั้งสิ้น 299,904,000 หน่วย
    ให้แก่ผู้ถือหุ้นเดิมและนักลงทุนใหม่ที่จองซื้อหุ้นสามัญเพิ่มทุน
    และการชำระหนี้ให้แก่เจ้าหนี้เป็นเงินสด
    รวมทั้งการโอนสินทรัพย์อันเป็นหลักประกันเพื่อชำระหนี้ให้แก่เจ้าหนี้มีประกัน

-   เดือนสิงหาคม 2546 ศาลล้มละลายกลางได้มีคำสั่งยกเลิกการฟื้นฟูกิจการของบริษัท
    เนื่องจากบริษัทได้ปฏิบัติตามแผนฟื้นฟูกิจการเสร็จสมบูรณ์แล้ว

-   เดือนพฤศจิกายน 2546 บริษัทได้ออกและเสนอขายหุ้นสามัญ จำนวน 29,990,400 หุ้น
    มูลค่าที่ตราไว้หุ้นละ 5 บาท
    ให้แก่นักลงทุนที่มีลักษณะเฉพาะเจาะจงและ/หรือนักลงทุนประเภทสถาบัน
    ในราคาเสนอขายหุ้นละ 7 บาท และได้ดำเนินการแตกหุ้นสามัญจากมูลค่าที่ตราไว้หุ้นละ 5
    บาท เป็นมูลค่าที่ตราไว้หุ้นละ 1 บาท พร้อมทั้งได้ดำเนินการแตกใบสำคัญแสดงสิทธิจาก 1
    หน่วยเดิม เป็น 5 หน่วยใหม่

-   เดือนกุมภาพันธ์ 2546 ถึง เดือนกุมภาพันธ์ 2547
    บริษัทได้เปิดตัวโครงการร่วมทุนของบริษัทและผู้ร่วมทุน ซึ่งได้แก่ โครงการ เดอะ ล็อฟท์
    สาทร, โครงการ เดอะ เลคส์, โครงการ เดอะ ล็อฟท์ เย็นอากาศ
    และได้เปิดตัวโครงการของบริษัท คือ โครงการ เดอะ ลีเจนด์ ศาลาแดง

  2.2 ภาพรวมของธุรกิจ

  จากการที่บริษัทประสบความสำเร็จในการบริหารแผนฟื้นฟูกิจการ
  และความสำเร็จในการหาพันธมิตรผู้ร่วมลงทุนในโครงการต่าง ๆ ของบริษัท
  ปัจจุบันบริษัทสามารถดำเนินธุรกิจตามปกติและมีนโยบายการลงทุนที่เน้นในด้านการพัฒนาโครงการที่พักอาศัยประเภทคอนโดมิเนียม
  ทาวน์เฮ้าส์ และบ้านเดี่ยว รวมถึงการให้เช่าอสังหาริมทรัพย์
  โดยบริษัทเน้นสร้างโครงการที่มีคุณภาพ มีความโดดเด่น และมีความแตกต่างจากคู่แข่ง เช่น
  โครงการ เดอะ ล็อฟท์ สาทร, โครงการ เดอะ เลคส์, โครงการ เดอะ ล็อฟท์ เย็นอากาศ
  และโครงการ เดอะ ลีเจนด์ เป็นต้น

  และในเดือนกุมภาพันธ์ 2547
  บริษัทได้เข้าทำสัญญาจะซื้อจะขายที่ดินพร้อมอาคารที่ยังก่อสร้างไม่เสร็จ
  ตั้งอยู่ระหว่างถนนเลียบชายหาดและพัทยาซอย 5
  เพื่อนำมาพัฒนาและก่อสร้างให้เป็นโครงการอาคารชุดพักอาศัยเพื่อขายต่อไป

  นอกจากนี้ บริษัทกำลังอยู่ระหว่างการศึกษาความเป็นไปได้ของโครงการต่าง ๆ อีก ประมาณ 3
  – 4 โครงการ
  เพื่อที่จะพัฒนาเป็นโครงการในอนาคตของบริษัทเพื่อสร้างรายได้ให้แก่บริษัทอย่างต่อเนื่องต่อไป
  ซึ่งโครงการดังกล่าวมีทั้งโครงการระยะสั้น โครงการระยะปานกลาง และโครงการระยะยาว

โครงสร้างการถือหุ้นของบริษัท ไรมอน แลนด์ จำกัด (มหาชน)

ณ วันที่ 31 ธันวาคม 2546

  2.3 โครงสร้างรายได้

  โครงสร้างรายได้ในระยะ 3 ปีที่ผ่านมา (2543- 2545) และปี 2546 ของบริษัทและบริษัทย่อย

[TABLE]

  *รายได้อื่น ประกอบด้วย รายได้จากการขายสินทรัพย์ถาวร ดอกเบี้ยรับ
  กำไรจากการกลับบัญชีรายการขาดทุนจากการด้อยค่า
  กำไรจากการจำหน่ายเงินลงทุนในหุ้นทุนบริษัทย่อย

  กำไรจากการโอนกลับสำรองเผื่อผลขาดทุนจากเงินลงทุนในบริษัทย่อย
  และรายได้เงินชดเชยการซื้อโครงการ เป็นต้น